Diari Oficial de la Generalitat Valenciana


Sumari del DOGV 5671, del 02-01-2008 (2007/15394)

ORDRE de 19 de desembre de 2007, de la Conselleria d'Immigració i Ciutadania, per la qual s'establixen les bases i es convoquen les ajudes a entitats ciutadanes de la Comunitat Valenciana en l'exercici 2008 perquè dissenyen i posen en pràctica fòrmules de participació ciutadana dirigides a segments de població amb més dificultats per a participar.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5671

Data del DOGV
:   02-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15850


Data del document
:   19-12-2007

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * associació
    * societat sense fins de lucre
    * moviment associatiu
    * participació social
    * integració social

ORDRE de 19 de desembre de 2007, de la Conselleria d'Immigració i Ciutadania, per la qual s'establixen les bases i es convoquen les ajudes a entitats ciutadanes de la Comunitat Valenciana en l'exercici 2008 perquè dissenyen i posen en pràctica fòrmules de participació ciutadana dirigides a segments de població amb més dificultats per a participar. [2007/15041]
L'administració ha de dur a terme una actuació eficaç i eficient que la legitime davant dels ciutadans; ha de procurar ser receptiva, informar i comunicar els seus processos decisoris i de gestió, així com aconseguir una qualitat creixent en la seua gestió i prestació de servicis.
És prioritari per a la Generalitat, fomentar la participació social de la ciutadania a través de l'estímul de la dinàmica participativa de la població promovent que siguen els propis integrants d'un col·lectiu social els que assumisquen la seua problemàtica i busquen solucions i instruments de participació activa en esta. Existixen, no obstant això, determinats segments demogràfics que troben més dificultats per a integrar-se en determinats processos participatius, ja siguen processos de caràcter general o dirigits específicament a la solució d'aquells assumptes d'interés concret relacionats amb les seues circumstàncies específiques.
A més les entitats ciutadanes la població de destinació de les quals són eixos grups socials, tenen obstacles concrets per a generar una dinàmica de participació ciutadana semblant a la que existix per al conjunt de la ciutadania. Esta realitat crea o incrementa la bretxa entre determinats segments de població, bretxa que l'administració ha de reduir fins a fer desaparéixer, entre altres motius perquè l'Estatut d'Autonomia de la Comunitat Valenciana establix en l'article 1 apartat 3 que «la Comunitat Valenciana té com a objectiu la consecució de l'autogovern en els termes d'este estatut, reforçar la democràcia i garantir la participació de tots els ciutadans en la realització dels seus fins.» I en l'article 9 apartat 4 «Tots els valencians tenen dret a participar de forma individual, o col·lectiva, en la vida política, econòmica, cultural i social de la Comunitat Valenciana. La Generalitat promourà la participació dels agents socials i del conjunt de la societat civil en els assumptes públics.»
L'associacionisme ciutadà té innumerables formes d'expressió, des de les entitats veïnals a les associacions d'autoajuda, des de les entitats la població destinatària de les quals és un grup social específic per raons geogràfiques, territorials, o per altres circumstàncies, fins aquelles que es dirigixen sense distinció al conjunt de la població de la Comunitat Valenciana. Però totes elles constituïxen l'element clau per a articular la participació de la ciutadania en la vida política, econòmica, cultural i social, promovent així una integració més eficaç de les persones en el seu entorn social més immediat, reforçant els mecanismes de participació i generant dinàmiques de cooperació entre els ciutadans i d'estos amb l'administració.
L'objectiu d'esta convocatòria és recolzar econòmicament les iniciatives de les entitats ciutadanes que dissenyen i utilitzen fórmules de participació ciutadana, especialment a aquelles entitats que posen en pràctica iniciatives dirigides als sectors de població que tenen especials dificultats per a integrar-se en processos participatius, bé per raons d'edat (joventut i tercera edat), per raons de discriminació social de qualsevol tipus, per tindre algun tipus de discapacitat, per ser malalts, per pertànyer a algun grup ètnic present en la nostra població, per ser ciutadans procedents d'altres països o per altres motius.
Per això, fent ús de les competències assignades pel Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, el Decret 92/2007 de 6 de juliol, del Consell pel qual s'establix l'estructura orgànica bàsica de la Presidència i de les conselleries de la Generalitat, el Decret 101/2007, de 13 de juny, del Consell pel qual s'aprova el Reglament Orgànic i Funcional de la conselleria d'Immigració i Ciutadania, l'article 28 de la Llei 5/1983, de 30 de desembre, del Consell i l'article 47.11 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991,
ORDENE
Primer. Convocatòria
Convocar les ajudes destinades a les entitats ciutadanes de la Comunitat Valenciana, perquè dissenyen i posen en pràctica fórmules de participació ciutadana dirigides a segments de població amb més dificultats per a participar.
Les ajudes convocades per mitjà de la present convocatòria no necessiten notificació a la Comissió Europea per no reunir els requisits de l'article 87 del TCE segons el Decret 147/2007, de 7 de setembre, en concret per no suposar avantatge econòmic, ja que les entitats a què van dirigides les ajudes no exercixen activitats econòmiques en què puguen oferir béns o servicis en el mercat. Per això no hi ha la possibilitat de falsejament de la competència.
Segon. Finançament
La present convocatòria d'ajudes per a l'exercici 2008, per a gastos en béns corrents i servicis, estan finançades a càrrec de la línia de subvenció T7313000, inclosa en el programa 112.90 «Participació, ciutadania i xarxes socials», per un import global màxim de 100.000 euros del Pressupost de la Generalitat per al 2008 quedant condicionada a l'aprovació de la dita llei, de conformitat amb el que disposa l'Orde de 26 de setembre de 1994, de la conselleria d'Economia i Hisenda sobre tramitació anticipada d'expedient de gasto.
Tercer. Bases
Aprovar les bases per les quals es regula la convocatòria d'ajudes a les entitats ciutadanes de la Comunitat Valenciana, perquè dissenyen i posen en pràctica fórmules de participació ciutadana dirigides a segments de població amb més dificultats per a participar en l'exercici 2008 així com els models de sol·licitud i documents complementaris que s'inclouen en annexos a esta orde.
Contra esta orde, que posa fi a la via administrativa es pot interposar potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, o bé recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
Quart. Entrada en vigor
L'entrada en vigor de la present orde es produirà l'endemà de la publicació en el Diari Oficial de la Comunitat Valenciana .
València, 19 de desembre de 2007
El conseller d'Immigració i Ciutadania
Rafael Blasco Castany
Annex I
Bases de la convocatòria
Primera. Objecte
La present convocatòria té com a objecte recolzar les entitats ciutadanes perquè dissenyen i posen en pràctica fórmules de participació ciutadana dirigides a segments de població amb més dificultats per a participar.
Segona. Beneficiaris
Poden beneficiar-se del present programa d'ajudes totes les entitats ciutadanes de la Comunitat Valenciana que complisquen els requisits establits en les bases i que estiguen inscrites en el Registre Autonòmic d'Associacions de la Comunitat Valenciana amb anterioritat a l'1 de gener de l'any 2007 i complisquen els requisits establits en l'article 13 de la Llei 38/2003, de 17 de novembre, General de Subvencions.
Tercera. Actuacions subvencionables
Seran subvencionables a través del programa d'ajudes que la present orde regula, els gastos corrents derivats del disseny i la realització d'accions i activitats amb l'objectiu de promoure la participació ciutadana, exceptuats expressament els gastos de personal.
Els programes que se subvencionen necessàriament han de realitzar-se l'any que se sol·licita l'ajuda.
Quarta. Formalització de sol·licituds i termini de presentació
La sol·licitud, es presentarà en el termini de 15 dies naturals, comptadors des de l'endemà de la publicació de la convocatòria en el Diari Oficial de la Comunitat Valenciana, dirigida a la Direcció General de Ciutadania i Integració de la conselleria d'Immigració i Ciutadania (plaça Sant Nicolau, 2, 46152-València). També pot presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
La sol·licitud formalitzada en el document 1 de l'annex II de la present orde, anirà acompanyada dels originals o fotocòpies compulsades dels documents següents:
a) Model normalitzat de presentació del projecte (document 2 de l'annex II)
b) Estatuts de l'entitat ciutadana, així com la documentació que acredite la representació que ostenta la persona que firma la sol·licitud i fotocòpia compulsada del seu document nacional d'identitat.
c) Número de registre general de l'entitat ciutadana.
d) Declaració de qui és el representant legal de l'entitat ciutadana i fotocòpia compulsada del seu document nacional d'identitat.
e) Resum del pressupost de l'exercici corrent.
f) Memòria descriptiva de les activitats dutes a terme per l'entitat ciutadana durant l'exercici 2007 i de les realitzades o previstes realitzar durant l'exercici 2008, així com un resum dels ingressos i dels gastos de cada una d'elles.
g) Certificat de la Tresoreria General de la Seguretat Social acreditatiu d'estar al corrent de les seues obligacions enfront de la seguretat social.
h) Certificat de l'Agència Estatal de l'administració Tributària acreditatiu de trobar-se al corrent de les seues obligacions tributàries enfront de la Hisenda Estatal.
i) Certificat dels servicis territorials de la conselleria d'Economia, Hisenda i Ocupació, de trobar-se al corrent de les seues obligacions tributàries amb la Generalitat.
j) Respecte al compte bancari, fitxa de manteniment de tercers. Amb este fi es tindrà en compte que si el compte bancari no estiguera donat d'alta en la Generalitat, o haguera que modificar les seues dades, per a efectuar els pagaments a l'entitat, ha d'aportar-se, a més:
- Declaració indicant este extrem.
- Acreditació, si és el cas, del poder de representació de la persona jurídica.
- Documents d'identificació fiscal (NIF, CIF, NIE, passaport, targeta de residència, VAT o equivalent, corresponent al titular de les dades.
- Acreditació de la titularitat del compte bancari del tercer.
k) Declaració responsable o qualsevol dels mitjans establits en l'article 13.7 de la Llei 38/2003, de 17 de novembre, General de Subvencions, firmada pel representant de l'entitat sol·licitant de no incórrer en cap de les circumstàncies previstes en els articles 13.2 i 13.3.
Les entitats que sol·liciten ajudes inferiors a 1.803,04 euros queden exonerades de presentar els documents enumerats en els apartats f), g) i h).
En la sol·licitud constarà necessàriament el compromís d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera. Així mateix, constarà el compromís de donar l'adequada publicitat del finançament de l'actuació a través d'esta ajuda així com el compromís de reintegrar les quantitats que s'hagueren percebut, en cas de minoració o deixar sense efecte de l'ajuda, així com de comunicar a la conselleria d'Immigració i Ciutadania les ajudes sol·licitades o obtingudes per a la mateixa finalitat, de qualsevol altra administració pública i de qualsevol ens de caràcter públic o privat, i de complir en general totes les condicions i obligacions imposades per les presents bases reguladores, Llei d'Hisenda Pública de la Generalitat, Llei General de Subvencions i la resta de normativa vigent que se li aplique.
Cinquena. Esmena
Si la sol·licitud no reunix els requisits i documents que s'assenyalen en esta base es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fa, se li considerarà desistit de la seua petició prèvia resolució, d'acord amb l'article 71, apartat 1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisena. Criteris per a la concessió
Per a la distribució de la dotació pressupostària, es tindran en consideració els punts següents:
a) La qualitat de l'actuació que es pretén realitzar en la valoració de la qual es tindrà en compte la identificació dels problemes ciutadans i el seu àmbit d'incidència, la identificació de la població afectada directament i indirectament de les actuacions proposades, grau de participació en el disseny i posada en marxa de l'actuació com també de la connexió dels mitjans i instruments que es pretenguen utilitzar amb els objectius, prioritzant-se iniciatives o mitjans innovadors. Este apartat es puntuarà amb un màxim de 10 punts.
b) La cooperació interassociativa que el projecte aconseguix amb altres entitats ciutadanes com a col·laboradores o copromotors, valorant-se principalment la presentació d'iniciatives en què es potencie la participació o intervenció d'altres entitats ciutadanes, en el disseny, desenrotllament o avaluació dels projectes. Este apartat es puntuarà amb un màxim de 5 punts.
c) Pressupost de l'entitat globalment i de l'actuació que s'ha de realitzar valorant-se principalment la distribució equilibrada dels gastos destinats directament a l'exercici de l'activitat (inclosos els de difusió de les activitats) i els gastos col·laterals, accessoris, que puguen considerar-se sumptuaris (regals a participants, menjars, desplaçaments accessoris, etc.). Este apartat es puntuarà amb un màxim de 3 punts.
d) Viabilitat de l'actuació, valorant principalment la continuïtat dels projectes presentats i la seua sostenibilitat per l'entitat. Este apartat es puntuarà amb un màxim de 3 punts.
Setena. Resolució de les sol·licituds
1. Per a l'estudi i la valoració de les sol·licituds presentades per les entitats ciutadanes es constituirà una comissió avaluadora presidida pel director general de Ciutadania i Integració, més dos vocals designats per este. La Comissió elaborarà una proposta en relació amb l'aprovació o denegació de les distintes sol·licituds presentades i l'assignació de quantitats a cada una d'elles.
2. L'òrgan competent per a la resolució dels expedients és el conseller d'Immigració i Ciutadania, que així mateix podrà dictar les resolucions i adoptar les mesures que siguen necessàries per al compliment i desenrotllament d'allò que s'ha estipulat en la present disposició, així com resoldre totes les incidències que es plantegen en la seua interpretació i execució, tot això de conformitat amb l'article 47, del Decret Legislatiu de 26 de juny de 1991, del Consell de la Generalitat, pel qual s'aprova el text refós de la Llei d'Hisenda Pública de la Generalitat.
El termini màxim per a resoldre i notificar les sol·licituds serà de sis mesos comptadors a partir de l'endemà de la publicació de la present convocatòria en el Diari Oficial de la Comunitat Valenciana transcorregut el qual sense que haja recaigut una resolució expressa, podran entendre's desestimades.
Les resolucions, expresses o presumptes, posaran fi a la via administrativa, aplicant-se el règim de recursos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Tota alteració de les condicions tingudes en compte per a la concessió de l'ajuda, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
L'eficàcia de la concessió de l'ajuda quedarà supeditada al compliment dels termes i condicions de la concessió.
La no-presentació de la justificació del gasto en el termini fixat donarà lloc a la pèrdua de la subvenció i així mateix podran ser exclosos en les convocatòries d'anys successius, sense perjudici que se celebre, amb caràcter previ a qualsevol decisió, el tràmit d'audiència legalment establit.
Huitena. Quantia de les ajudes
La quantia de les ajudes serà determinada en el procés de selecció tenint en compte les disponibilitats pressupostàries i els criteris de selecció.
L'import de les ajudes regulades en esta convocatòria en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de dur a terme el beneficiari.
Novena. Forma de pagament
El pagament s'efectuarà contra la justificació de la subvenció per part del beneficiari, de conformitat amb el que disposa l'article 47, bis, del Text Refós de la Llei d'Hisenda Pública Valenciana.
Deu. Justificació de la subvenció
1. Els justificants, acompanyats del certificat que figura com a document 3 en l'annex II de la present convocatòria, aniran dirigits al director general de Ciutadania i Integració, i poden presentar-se fins al 15 de novembre de 2008, inclusivament, en la Direcció General de Ciutadania i Integració, a l'efecte de poder lliurar-se les quantitats corresponents. Els justificants han de correspondre's amb el pressupost detallat de les activitats indicades en la sol·licitud de subvenció.
2. Per a efectuar el pagament els beneficiaris de la subvenció han d'ajustar-se als requisits i formes d'acreditació establits en l'article 30 de la Llei 38/2003, de 17 de novembre, General de Subvencions i en tot cas han de presentar la documentació següent:
- Factures originals dels gastos realitzats degudament formalitzades d'acord amb el que establix el Reial Decret 1496/2003, de 28 de novembre, pel qual aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit. (BOE núm. 286, de 29 de novembre de 2003).
- Memòria explicativa i detallada de les activitats realitzades i que han sigut subvencionades.
- Així mateix ha d'aportar-se una declaració responsable firmada pel president de l'entitat sol·licitant en què conste que no s'ha rebut subvenció o cap ajuda, procedent d'una altra administració o ens públic, que cobrisca la part dels gastos que se subvencionen per la conselleria d'Immigració i Ciutadania per mitjà de la present orde i que ha complit en general totes les condicions i obligacions imposades per les presents bases reguladores, Llei d'Hisenda Pública de la Generalitat, Llei General de Subvencions i la resta de normativa vigent que se li aplique.
Onze. Obligacions dels beneficiaris
Els beneficiaris d'estes ajudes estaran subjectes a les obligacions derivades del contingut de les presents bases, de la resolució de concessió de la subvenció i, en general de la normativa vigent que se li aplique. En tot cas són obligacions de les entitats beneficiades les establides en l'article 14 de la Llei 38/2003, de 17 de novembre, General de Subvencions.
Dotze. Revisió d'expedients
1. En els casos previstos en l'article 37 de la Llei General de Subvencions, els beneficiaris han de reintegrar la totalitat o part de la quantitat percebuda més els corresponents interessos de demora. En els dits casos s'incoarà l'oportú expedient, amb audiència prèvia de l'interessat.
2. El falsejament o ocultació de dades i documents, quan afecten substancialment la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.
3. La conselleria d'Immigració i Ciutadania es reserva el dret a realitzar totes les inspeccions tècniques i administratives que es consideren necessàries a fi de conformar la correcta execució de l'actuació subvencionada.
Tretze
En tot el no previst en esta orde les entitats ciutadanes beneficiàries se sotmetran al que establix la Llei d'Hisenda Pública de la Generalitat i la Llei de Pressupostos de la Generalitat per a l'exercici 2008, així com la Llei General de Subvencions i la resta de normativa vigent que se li aplique.
Annex II
Documents relacionats:
1. Sol·licitud d'ajudes
2. Model normalitzat per a la presentació dels projectes
3. Certificat justificació gastos
4. Manteniment de tercers/Alta d'entitat de crèdit